[Goeie nuus] Heldetoekenning vir dowe tiener wat meisies redThabang Moruti (Foto: Thabang Moruti, Facebook) Thabang Moruti is beloon vir sy heldedaad nadat hy 13 dowe meisies uit ŉ brandende gebou gered het. Die Nasionale Gestremde Heldetoekenning 2015 is Vrydag aan Thabang oorhandig. Die 21-jarige is in Graad 12 by die Noordwes Sekondêre Skool vir Dowes in Leeudoringstad en het aan die African News Agency gesê dié toekenning beteken dat “dowe mense enigiets kan bereik”. Thabang het in gebaretaal verduidelik hy het die aand omstreeks 01:00 op 24 Augustus 2015 wakker geword, en besef die meisieskoshuis is besig om te brand. Hy het gesê hy het sonder behulp van die waarskuwingsligte wakker geword, wat veronderstel was om te brand in ŉ noodgeval. “Ek het na buite gehardloop en in ŉ boom buite die gebou geklim om by die eerste verdieping uit te kom,” het hy vertel. Hy het al 13 meisies na buite gebring en teen die boom af getel. Volgens hom het hy na dié voorval besef hy wil graag ŉ brandbestryder word en mense met gestremdhede in gemeenskappe oplei, veral dowe mense oor brandveiligheid. Hy was verlede week ŉ afgevaardigde tydens ŉ beraad oor die regte van mense met gestremdhede waar die toekenning aan hom oorhandig is. “Dowe en horende mense moet gelyk wees,” het hy gesê. Drie meisies het die aand in die brand omgekom. Altesaam 53 pasiënte is beseer vir rookinaseming en ander beserings wat hulle opgedoen het toe hulle van die eerste verdieping na buite gespring het. Lees alle vorige berigte oor Leeudoringstad op Maroela Media.